**BARDEJOVSKÉ KÚPELE**



Tlačová informácia Bardejovské kúpele 2.septembra 2016

**Bardejovské kúpele ponúkajú rôzne možnosti pre incentívnu**

**turistiku a kongresy**

**Kúpele sú ideálne na konferencie, školenia, kongresy, zážitkovú turistiku**

**Incentívna turistika je modernou formou motivácie a odmeňovania zamestnancov, manažérov, obchodných partnerov, spolupracovníkov či top klientov. Netradičná forma prináša netradičné zážitky, motivuje a stimuluje k lepším výkonom.** Benefitom je aj zvýšenie lojálnosti a výkonnosti, čo sa prejavuje aj na konečnom hospodárskom výsledku.Incentívna turistika využíva projekty urobené na mieru konkrétnym zákazníkom s cieľom motivovať, poďakovať sa, zabávať a sprostredkovať nové dimenzie poznania. Bardejovské kúpele svojim zákazníkom ušijú takýto program na mieru za najlepšiu možnú cenu. Okrem toho sú však ideálnym miestom aj pre kongresy, firemné školenia, konferencie, pracovné stretnutia, recepcie, teambuildingy, workshopy, prezentácie, pracovné a relaxačné pobyty. Informuje o tom ekonomicko-obchodná riaditeľka Bardejovských kúpeľov Tamara Šatanková.

,,Užite si aj vy wellnes a rekondičné pobyty v Bardejovských kúpeľoch, výlety do mesta UNESCO – Bardejova a jeho okolia, alebo do blízkeho Poľska. Vychutnajte si kúpanie, relax, procedúry, lyžovačku, galavečery, živú hudbu, kulinárske špeciality, gurmánske lahôdky, ochutnávky a konzumácie vín a množstvo ďalších akcií pripravených na mieru. To všetko v jedinečnom prírodnom prostredí, v oáze kľudu a čistého vzduchu plného kyslíka. K dispozícii je vám luxusný štvorhviezdičkový kongresový hotel Alexander, ktorý sa stal po rekonštrukcii jednou z neprehliadnuteľných dominánt v areáli Bardejovských Kúpeľov. Nazvaný je po ruskom cárovi Alexandrovi, ktorý Bardejovské kúpele kedysi navštívil. Slávnostne bol otvorený v januári tohto roka, ale jeho obsadenosť v letnej sezóne už dosiahla 90 %. Veľký záujem verejnosti o služby hotela vzbudila nielen jeho nová podoba, ale aj vynikajúca kuchyňa a bohaté možnosti strávenia voľného času v atraktívnom prostredí svetoznámych kúpeľov. Využite aj vy možnosť usporiadať svoj kongres, školenie, seminár, workshop, teambuilding, obchodné stretnutie, či svadbu v jeho exkluzívnych priestoroch,“ pozýva T.Šatanková.

Dodáva, že záujem o hotel Alexander veľmi milo prekvapil aj vedenie spoločnosti. Okrem iného, to pripisuje faktu, že s výnimkou Vysokých Tatier ide o jediný kongresový hotel s takouto kapacitou v Prešovskom kraji. Alexander ponúka až 300 kongresových miest v 3 variabilných riešeniach a ubytovacia kapacita je 150 miest. ,,Sme ideálnou kongresovou destináciou práve pre firmy a organizácie z Prešovského a Košického kraja. Ponúkame špičkové služby, ale aj prepojenie kongresov s relaxom a kúpeľnými procedúrami a trávením času v peknom historickom a prírodnom prostredí. Technické vybavenie určené na kongresy je na najmodernejšej úrovni. Patrí sem napríklad klimatizácia, vysokorýchlostné wifi pripojenie na internet, dataprojektory, ozvučenie, mikrofóny, LCD TV a DVD prehrávač, premietacie plátno, office služby, rečnícky pult, flipcharty a tlmočnícke zariadenie. Hotel je prepojený spojovacou chodbou s hotelom Ozón, kde sú k dispozícii wellness služby,“ vymenovala T.Šatanková.

Bardejovské kúpele ponúkajú veľa možností využitia voľného času. V lete je pre klientov k dispozícii vonkajšie kúpalisko s vyhrievanou vodou. Pre milovníkov športu je to 6 tenisových kurtov, squashové ihrisko, bowling bar, petang, minigolf, požičovňu bicyklov. Najatraktívnejším zariadením je však Wellness spa v hoteli Ozón s vodným a saunovým svetom, ktorý je pre hostí Alexandra voľne prístupný. Vodný svet tvorí rekreačný a kľudový bazén s atrakciami, ako sú vodná čaša, vodné delo, hydromasážne trysky, dnová perlička, rúrkové ležadlo, sedacia lavica so vzduchom, protiprúd, podhladinové LED osvetlenie zabudované do stien bazéna, ale tiež detský bazén s atrakciami. Saunový svet tvoria sauny ako suchá, parná, bylinková a súčasťou je aj jednostupňová infrasauna, tepidárium, Kneippov šľapací kúpeľ, ľadové vedro, prívalová sprcha, tropická a masážna sprcha. Aj samotný hotel Alexander má svoje wellness, aj keď o niečo menšie ako v Ozóne. Vo Wellness hotela Alexander hostia na jednom mieste nájdu všetko, čo potrebujú, aby zrelaxovali. Nájdu tu whirlpool, fínsku a parnú saunu, ochladzovací bazén, prívalovú sprchu, tropickú a masážnu sprchu, tepidárium, fitness, ale aj širokú ponuku rôznych masáží.

Hotel Alexander vznikol 13 mesiacov trvajúcou komplexnou prestavbou bývalého hotela Minerál za približne 6,6 mil. EUR. Bardejovské kúpele touto rekonštrukciou pokračujú v rozsiahlych investíciách, ktoré ich kvalitatívne posúvajú k špičkovým kúpeľným a hotelovým zariadeniam na Slovensku. Hotel Alexander ponúka ubytovanie v 75 luxusne zariadených izbách, z toho 5 apartmánov a 5 bezbariérových izieb. Izby sú komfortne zariadené, sú vybavené LCD TV, internetom, telefónom, minibarom a trezorom.

Ak sa návštevníkom nechce športovať, ani kúpať, majú k dispozícii aj kino a reštaurácie, či skanzen – múzeum ľudovej architektúry. Počas roka si môžu vychutnať koncerty v sále hotela Astória a bohatú tradíciu majú aj koncerty v rámci Medzinárodného hudobného leta. Bardejovské kúpele vedia zabezpečiť pre hostí aj výlety so sprievodcom do jedného z najkrajších miest Slovenska – Bardejova a blízkeho okolia. Pozrieť si môžu Radničné námestie, ktoré je najvzácnejšou časťou mesta s krásnymi gotickými meštianskymi domami, Bazilikou minor Sv. Egídia – gotickou trojloďovou bazilikou. Tá je postavená na mieste, kde bol kedysi kláštorný komplex cisterciánov, so súborom jedenástich neskorogotických krídlových oltárov a bývalou Mestskou radnicou, ktorá bola prvou stavbou renesancie na území Slovenska.

Mesto Bardejov a okolie sú jednými z najlepších miest na trávenie voľného času. Podujatia organizované Bardejovskými kúpeľmi a mestom Bardejov spolu so stálymi zariadeniami, robia túto oblasť veľmi atraktívnou pre jednodennú, víkendovú i pobytovú turistiku. Obľúbený je aj Lesnícky náučný chodník ČIERNA MLÁKAv Bardejovských Kúpeľoch a tamojšíSkanzen - Múzeum ľudovej architektúry.Príjemným cieľom výletov je aj agroturistické zariadenie v Stebníckej Hute Slnečný Majer a Zborov. Z Bardejovských Kúpeľov cez Zborovský hrad je vybudovaný okružný náučný chodník. Bardejov a okolie sú ideálnou destináciou pre strávenie rodinnej dovolenky, či výletu. Z Prešova je to 40 minút (cca 40 km), z Košíc 1 hodina (78 km), z Popradu 90 minút (100 km).

Viac informácií na : [www.kupele-bj.sk](http://www.kupele-bj.sk/)

Centrálne rezervačné oddelenie:  
Tel.: 054/477 4346, 477 2717 Fax: 054/472 3549  
E-mail: [rezervacie@kupele-bj.sk](mailto:rezervacie@kupele-bj.sk), [pk@kupele-bj.sk](mailto:pk@kupele-bj.sk)